**Z A P I S N I K**

**sa 14. sjednice Županijske Skupštine**

**Virovitičko-podravske županije**

**održane dana 3. listopada 2024. godine**

**Z A P I S N I K**

sa 14. sjednice Županijske skupštine Virovitičko-podravske županije koja je održana 3. listopada 2024. godine u Velikoj vijećnici Županijske skupštine u Virovitici s početkom u 10,00 sati.

PRISUTNI VIJEĆNICI:

1. SANJA KIRIN

2. IVONA PANKAZ

3. MILAN KRMPOTIĆ

4. DINKO BEGOVIĆ

5. IVANKA POSPIHALJ

6. MARINA HOLEC

7. DARIO VRANEK

8. ĐURO RIPLI

9. SMILJA VUJIĆ

10. VEDRANA JOZINOVIĆ

11. MAJA POJE

12. MILE BIĆANIĆ

13. ŽELJKA ILIJAŠ BARIČEVIĆ

14. DANIJEL BIJUK

15. IVAN GOJEVIĆ

16. JOSIP MAREKOVIĆ

17. NADA PINTAR

18. MANDICA BOLOBAN

19. MIRKO BUŠLJETA

20. DARKO BOŽIČKOVIĆ

21. HELENA HEGEDIŠ

22. NIKOLA DENGORICIJA

23. SMILJA VUJIĆ

24. ANICA MILOSAVLJEVIĆ

ODSUTNI VIJEĆNICI: MAJA JURLINA, LUKA PODNAR, MATEA MALENJAK, ZDRAVKO KOVAČEVIĆ, DINO PAVOKOVIĆ, BORIS ĆALETA CAR i DANIEL SPAJIĆ.

Sjednici su osim vijećnika bili nazočni župan Igor Andrović, te zamjenici župana Marijo Klement i Igor Pavković, kao i pročelnici upravnih tijela Županije i ravnatelji ustanova kojih je osnivač županija.

Rad sjednice pratili su djelatnici HTV i lokalnih radio postaja.

Sjednicu Županijske skupštine otvorio je predsjednik Županijske skupštine Dinko Begović koji je na početku sjednice pozdravio sve vijećnike, župana Igora Androvića, zamjenike župana Marija Klementa i Igora Pavkovića, pročelnike županijskih službi, te ravnatelje ustanova čiji je osnivač Županija, kao i nositelje izrade materijala koji su na dnevnom redu današnje sjednice i ostale prisutne, te slušatelje koji prate tijek aktualnog sata današnje sjednice Županijske skupštine.

Uslijedila je prozivka, te je utvrđeno da je od ukupno 31 vijećnika današnjoj sjednici nazočno 24 vijećnika.

U odnosu na prijedlog dnevnog reda predsjednik je predložio malu izmjenu na način da točka 6. „Razmatranje Izvješća o radu župana Virovitičko-podravske županije u razdoblju 1. siječnja - 30 lipnja 2024.godine“ bude raspravljana kao točka 4. zbog obveza župana na koje nije mogao utjecati.

Upitao je ima li još kakovih prijedloga izmjenu ili dopunu dnevnog reda?

Budući da nije bilo drugih prijedloga za izmjenu ili dopunu dnevnog reda uslijedilo je izjašnjavanje, te je dnevni red današnje 14. sjednice sa malom izmjenom redoslijeda jednoglasno usvojen.

Potom je uslijedilo izjašnjavanje o dnevnom redu u cijelosti i to kako slijedi:

**AKTUALNI SAT**

1. Ovjera zapisnika sa 13. sjednice Županijske skupštine

2. Razmatranje Izvješća Mandatne komisije o nastavku obnašanja dužnosti vijećnika Županijske skupštine i prestanku obnašanja dužnosti zamjenice vijećnika Županijske skupštine Virovitičko-podravske županije

3. Razmatranje prijedloga Rješenja o razrješenju potpredsjednice Skupštine Virovitičko-podravske županije

4. Razmatranje Izvješća o radu župana Virovitičko-podravske županije u razdoblju 1. siječnja - 30 lipnja 2024. godine

5. Razmatranje prijedloga Odluke o izmjenama Odluke o koeficijentima za obračun plaće službenika i namještenika u upravnim tijelima Virovitičko-podravske županije

6. Razmatranje Polugodišnjeg izvještaja o izvršenju Proračuna Virovitičko-podravske županije za razdoblje siječanj - lipanj 2024. godine

7. Razmatranje Polugodišnjeg izvještaja o izvršenju Financijskog plana Županijske uprave za ceste Virovitičko-podravske županije za 2024. godinu,

8. Razmatranje Akcijskog plana djelovanja na području ovisnosti na području Virovitičko-podravske županije za razdoblje od 2024. do 2026. godine,

9. Razmatranje Informacije o upisu učenika u I. razred srednje škole na području Virovitičko-podravske županije u školskoj 2024./2025. godini,

10. Razmatranje Informacije o održanim natjecanjima i smotrama učenika osnovnih i srednjih škola Virovitičko-podravske županije u 2023/2024. školskoj godini

11. Razmatranje Plana djelovanja u području prirodnih nepogoda za 2025. godinu za područje Virovitičko-podravske županije.

12. Razmatranje prijedloga Odluke o izmjeni Odluke o kreditnom zaduženju Virovitičko-podravske županije

13. Razmatranje prijedloga Odluke o izmjenama Odluke o proširenju djelatnosti Doma zdravlja Virovitičko-podravske županije

14. Razmatranje prijedloga Odluke o osnivanju i imenovanju Povjerenstva za nadzor nad radom mrtvozornika na području Virovitičko-podravske županije

15. Razmatranje prijedloga Zaključka o davanju suglasnosti na Odluku Upravnog vijeća Doma zdravlja Virovitičko-podravske županije o davanju suglasnosti ravnatelju za zaključivanje ugovora o nabavi za rekonstrukciju i adaptaciju postojećeg prostora za palijativni stacionar u Virovitici – 1. faza

16. Razmatranje prijedloga Zaključka o davanju suglasnosti na Odluku o dopunama Statuta Doma zdravlja Virovitičko-podravske županije

Nakon provedenog glasovanja predsjednik Skupštine utvrđuje da je jednoglasno (sa 24 glasa za, bez suzdržanih glasova i bez glasova protiv) usvojen dnevni red 14. sjednice.

Potom se prešlo na rad po usvojenom dnevnom redu.

AKTUALNI SAT

SANJA KIRIN - Klub vijećnika HDZ - HSLS – pozdravila je nazočne i slušatelje i istakla da ima tri pitanja. Početak školske godine započeo je otvaranjem obnovljene PŠ u Okrugljači, pa nas zanima koji se još projekti provode u OŠ i SŠ na području Virovitičko-podravske županije? Koliko je prijavljenih projekata kroz Nacionalni plan oporavka i otpornosti, te koliko je zaprimljenih suglasnosti Ministarstva znanosti, obrazovanja i mladih? Drugo pitanje je za ravnateljicu TIC-a. Imali smo već pitanja u vezi mljekare, pa nas zanima što je u proteklom periodu napravljeno vezano za Centar za istraživanje i razvoj u mljekarstvu u Virovitici? Ima li kakvih pomaka vezano za Centar i samog pokretanja Centra? Treće pitanje je za pročelnika Bojana Mijoka. Svjedoci smo nepovoljnih vremenskih uvjeta posljednjih godina. Ove godine nas je zadesila rekordna suša u odnosu na protekle godine i župan je proglasio prirodnu nepogodu prouzročenu sušom. Zanima me za koje jedinice lokalne samouprave je nepogoda proglašena, odnosno da li su sve jedinice proglasile elementarnu nepogodu? Koliki su iznosi oštećenja? S obzirom da smo županija u kojoj dominira poljoprivredna proizvodnja, na koji način VPŽ može pomoći u ublažavanju posljedica izrazito visokih temperatura iz sušnog perioda?

IGOR ANDROVIĆ – pozdravio je nazočne i slušatelje i istakao da smo u ovu školsku godinu krenuli sa obnovljenom PŠ u Okrugljači čime nastavljamo našu praksu i politiku da sve škole i sva djeca moraju imati jednake uvjete obrazovanja. Mala PŠ u Okrugljači je jedna od čak 51 škole koje smo unazad 10 godina obnovili ili izgradili novu čime stvaramo jednake uvjete za sve. Osim toga trenutno imamo investicije na nekoliko školskih objekata. Većinom su to SŠ na području naše županije koje su zbog starosti imale određene probleme. Na Gimnaziji Virovitica mijenja se krovište (351.000 €vrijedna investicija). Mijenjamo krov i na našoj Tehničkoj školi (243.000 €), u ŠS S. Ivšić u Orahovici dotrajale su svlačione i sanitarni čvorovi (projekt vrijedan 220.000 € od čega nam ministarstvo daje 70.000 €), dotrajalo je krovište i na SŠ M. Marulića u Slatini (220.000 €, od čega 70.000 € daje ministarstvo). Uskoro kreće i rekonstrukcija betonskog igrališta pored Gimnazije Virovitica gdje ćemo napraviti sportske terene s novom podlogom, jedan multifunkcionalni teren za odbojku, rukomet i futsal. Ukupna vrijednost je 118.000 € od čega je 6.000 € od Ministarstva turizma i sporta, a ostalo su vlastita sredstva županije. Svi navedeni projekti trebaju biti gotovi do kraja kalendarske godine. Najveće investicije čekaju nas kroz Nacionalni plan oporavka i otpornosti (nove škole ili rekonstrukcija postojećih) kako bi sva djeca mogla pohađati školu u jednoj smjeni. Cilj nam je to ostvariti do kraja 2027.g. Predali smo 11 zahtjeva za suglasnosti, a dobili smo ih do sada 3. Prvi korak nam je izrada idejnog projekta koji ide u Ministarstvo obrazovanja koja izdaje suglasnost. Gradimo li školu ili dvoranu veću od normativa, oni daju suglasnost do normativa (tj. financiraju). Takav slučaj imamo u Pitomači gdje će višak financirati županija i Općina Pitomača. Za izgradnju nove škole u Orahovici dobili smo 100% suglasnost. To je OŠ i SŠ zajedno, no nismo dobili suglasnost za športsku dvoranu jer ona već tamo postoji. Čekamo i suglasnosti za rekonstrukciju škola u Gradini, Čađavici, E. Kumičića u Slatini, te za rekonstrukciju i izgradnju trodjelne sportske dvorane pri OŠ J. Kozarca u Slatini. U Suhopolju idemo u izgradnju dvodjelne školske sportske dvorane i nove Gimnazije u Virovitici. Negdje su projekti sa suglasnosti pokriveni 100%, a negdje će biti učešće županije sa gradovima ili općinama. Mi kao županija smo drugi u državi po izvršenju ugovora u okviru programa cjelodnevne škole. U taj pilot projekt su ušle naše 4 OŠ škole – Gornje Bazje, Bukovica, Zdenci i Suhopolje koje su ukupno dobile 1,3 mln €. Radovi su završeni i ugovori izvršeni, škole su opremljene opremom i vozilima….

IVANA NEMET – pozdravila je nazočne i slušatelje i istakla da Tehnološko inovacijski centar Virovitica (TIC) upravlja Centrom za istraživanje i razvoj u mljekarstvu. Raspisali smo 28.08. Javni natječaj za zapošljavanje voditelja ili voditeljice prehrambeno-tehnološkog odjela i laboranta ili laborantice prehrambeno-tehnološkog odjela. Želja nam je da pokrenemo razvoj novih proizvoda, inovativnih proizvoda s područja mliječne industrije i mljekarstva, posebno s naglaskom na podizanje vrijednosti sirovine i gotovog proizvoda. U TIC-u postoji laboratorij koji je namijenjen mlijeku, a i u Centru za istraživanje postoji dio laboratorija, pa smo odlučili uložiti u kadar s tog područja. Prvi zadatak bio bi im razraditi dobar HACCAP plan. I u dosadašnjem davanja toga prostora u najam, najviše problema bilo je kod HACCAP plana. Tu se najviše padalo i najteže dobivalo dozvole za rad. Dobar HACCAP plan je moguć uz angažman svih nas i mogao bi se ponuditi svakom budućem zakupniku toga centra. Želja nam je bila i da osmislimo neke eksperimentalne količine proizvoda koje možemo napraviti u sirani i laboratoriju TIC-a. To bi bio npr. meki sir sa dodacima, svježi sir sa dodacima meda (s našeg područja), razvoj novih proizvoda iz sirutke uz dodatak peludi, aromatizirani maslac, proizvodi za slastičarstvo na bazi mlijeka, kondenzirano mlijeko za slastičarstvo, mliječne karamele za ugostiteljstvo. Napravila bi se tehnologija proizvoda, ali i troškovnici da se danas sutra može i našim OPG-ovcima pokazati kako se radi, da mogu doći ponuditi svoju sirovinu i da im mi možemo pomoći u razvoju njihovih proizvoda. Ulaganje u taj kadar na ovom području bio bi još jedan korak kako bi centar postao atraktivniji, a usluga kompletnija i kvalitetnija. Ove godine smo dva puta raspisali natječaj za davanje u zakup poslovnog prostora Centra za istraživanje i razvoj mljekarstva, no nitko nam se nije javio. Novi natječaj raspisan je 24. rujna bez vremenskog ograničenja. Centar predstavljamo tvrtkama koje se bave proizvodnjom mlijeka, mliječnim industrijama s ciljem da se da u zakup postojeće postrojenje.

BOJAN MIJOK – pozdravio je nazočne i slušatelje i istakao da smo zadnjih godina svjedoci sve češćih klimatskih vremenskih neprilika. Mraz, prekomjerne oborine, suša, tuča, orkanski vjetar – svake godine nešto i moramo se početi prilagođavati novim poljoprivrednim uvjetima za proizvodnju. Ove godine imali smo rekordnu sušu, a župan je u dva navrata proglasio elementarnu nepogodu i to 20. i 28.08. za područje cijele županije. Rok za dostavu konačnih izvještaja je 9. listopad i Povjerenstva šalju svoje konačne izvještaje. Do sada smo zaprimili 7 izvještaja. Crnac – ukupna procjena štete 1.505.000 €, Čađavica 3.200.000 €, Mikleuš 722.000 €, Voćin 220.000 €, Zdenci 3.530.000 €, Virovitica 3.055.000 € i Špišić Bukovica 6.530.000 €. Vlada RH svake godine u prosincu donosi Odluku o dodjeli sredstava pomoći za ublažavanje i uklanjanje posljedica prirodnih nepogoda nastalih u tekućoj godini pa to očekujemo i ove godine i tada ćemo saznati koliki iznos sredstava će dobiti naša županija. Pokušavamo preventivno reagirati pa smo lideri u RH po sustavima navodnjavanja. U funkciji imamo 3 sustava navodnjavanja ukupne površine 2760 ha (N. Gradac – Detkovac, Kapinci – Vaška I i II faza, te Đolta). Na tome radimo i dalje i ove godine dobili smo građevinsku dozvolu za Lukač I fazu za novih 450 ha. Do kraja godine dobit ćemo građevinsku dozvolu za Đoltu II fazu što je dodatnih 240 ha. Imat ćemo kompletnu dokumentaciju za prijavu na natječaj ruralnog razvoja početkom 2025.g. Naše tvrdnje da je sustav navodnjavanja neophodan pokazala se točnom i dokaz je svim skepticima po pitanju navodnjavanja. Naravno da problema i kvarova uvijek ima, no sve se rješava u hodu. Svi korisnici sustava mogu reći da ove godine imaju prinose veće za 60-70%, a negdje i 100% u odnosu na površine bez navodnjavanja. Plan nam je pokriti cijelu županiju i za nekih 7-10 godina želimo dodatnih 7000 ha pod navodnjavanjem. Projektiranje je u tijeku, a napravili smo Studiju predizvodivosti i u fazi smo izrade idejnih projekata kako bismo dobili lokacijske dozvole. Planiramo istok županije pokriti sustavima navodnjavanja. Poljoprivredna proizvodnja na našoj županiji je intenzivna i to je jedini način da možemo preventivno reagirati, pa provodimo program potpora u poljoprivredi. Zadnjih nekoliko godina poljoprivrednici mogu kupiti opremu za navodnjavanje i ostvariti potporu od 2.000 € od županije. Mogu kupiti i mreže za protugradnu obranu, sustave za sprječavanje štete od mraza, mada nekada priroda pokaže da je jača od nas. Kao županija i dalje ćemo raditi na tome da preventivno reagiramo da spriječimo štetu.

NIKOLA DENGORICIJA – KLUB SDP-HSPD - pozdravio je nazočne i slušatelje i istakao da Državni zavod za statistiku objavljuje podatke po županijama o prosječnim neto i bruto plaćama. Naša županija je tu bilježila najveći porast od 18% što je dobro. I ostale županije bilježile su rast od 15-ak % pa je najniža plaća i dalje ostala kod nas, što nije dobro. I dalje smo 20% ispod prosjeka! To govori o dubini rupe gdje jesmo i što trebamo proći da bismo izašli iz nje. Za to nam je potreban koordiniran rad naših jedinica lokalne uprave i samouprave. Zanima me dokle smo došli u lobiranju za promjenu Plana zaštite okoliša gdje stoji da se iz naše županije otpad vozi u RCGO Šagulje kod N. Gradiške. To dovodi do značajnog povećanja cijene gospodarenja otpadom te posljedično dovodi do osiromašivanja naših građana. Koliko nam u lobiranju mogu pomoći saborski zastupnici naše županije? Imamo novu ministricu i mislim da bi tu trebalo pokušati promijeniti taj Plan jer on nema smisla, a i povećat će nam troškove koje će jako teško biti opravdati. Ministar financija Marko Primorac je najavio rebalans proračuna – smanjenje rashoda za čak 5,5% u zadnjih 5 mjeseci ove godine. Najavio je i da će tempo provedbe preostalih projekata morati utvrditi prioritete sukladno financijskim mogućnostima. Imamo li kakvih potvrda za nastavak izgradnje brze ceste do naše županije? Da nije to izostalo iz prioriteta?! Za uspješnost županije neophodna nam je suradnja svih razina lokalne samouprave pa koristim priliku da pozovem na usmjereniju provedbu projekata prema tvrtkama u našoj županiji. U Gradu Virovitici u provedbi je trenutno I faza projekta „Grad koji diše“ u visini od gotovo pola milijuna eura. Ukupan projekt bit će 2 mln €, a želio bih naglasiti da su posao dobile tvrtke izvan naše županije. Jasno mi je da ponekad moramo posegnuti za dobavljačima iz drugih županija, no ovdje se radi o sadnji drveća. U plaćamo smo 20% ispod prosjeka države i nismo uspjeli naći nekoga da to napravi povoljnije?! Mislite li da bi bjelovarčani ili međimurci dali to van svoje županije? Tu leži jedan od razloga zašto su oni još uvijek ispred nas!

IGOR ANDROVIĆ – drago mi je da ste primijetili da osim što smo, na žalost zadnja županija po plaćama, imamo izuzetno brzi rast po rastu plaća – čak 18,8%. Imamo četvrti najveći rast plaća u odnosu na ostale županije RH. Brže rastemo od ostalih 17 županija i možemo očekivati da ćemo uskoro sustići 2-3 županije po visini plaća. Po objavi novih podataka uvijek pogledam koja je razina plaća i mogu reći da je u prvih 7 županija mala razlika (20-30 €). Vjerujem da ćemo, uz ovaj rast od 18,8% u odnosu na drugi kvartal plaća u 2023.g. (i bruto i neto plaće), u narednom periodu dostići županije koje su sada ispred nas i da nećemo više biti na začelju. To naravno ne ovisi samo o nama nego i o poduzetnicima, poljoprivrednicima i više čimbenika. I po pitanju BDP-a smo dosta godina bili na začelju, no prestigli smo dvije županije (Brodsko-posavsku i Požeško-slavonsku). Imamo rast BDP-a među 7 županija zahvaljujući poduzetnicima, obrtnicima, poljoprivrednicima i investicijama, kao i osobnoj potrošnji. Rastemo brže od ostalih 13 županija i makli smo se sa začelja, a vjerujem da će tako uskoro biti i sa plaćama! Kod nas je prosječna plaća 1168 €, druga je Brodsko-posavska sa 1188, pa Međimurska 1209, Bjelovarsko-bilogorska sa 1196, sve je razlika za 20-30 € i vjerujem da ćemo se , nastavi li se ovakva tendencija, maknuti sa začelja. Prije nekoliko dana na Hrvatskoj zajednici županija u Solinu bila je i ministrica Vučković, i razgovarali smo o centrima za gospodarenje otpadom, problematici projektiranja, izgradnje i koliko su sredstva potrebna za izgradnju CGO narasla u odnosu na procijenjenu vrijednost kada je bila javna nabava. Grad Virovitica je prijavljivao projekt, no bio je veliki iznos sufinanciranja pa se d toga odustalo. Vjerujem da će otpad ostati u Virovitici i razvrstati se, a tek ono što se neće moći razvrstati morat će ići u neki od CGO. Po pitanju brze ceste, kada sam saznao da će se ići na određene uštede po ministarstvima, te će se dohvatiti i Hrvatskih cesta, čuo sam se sa upravom HC i rekli su mi da naš projekt izgradnje brze ceste nije obuhvaćen time. Naš projekt je već u izgradnji i bit će jedini koji će se i dalje sufinancirati sredstvima EU, iako u ovoj financijskoj omotnici više neće biti sredstava iz EU za izgradnju brzih cesta i autocesta. Radi se od Virovitice do Špišić Bukovice i radovi odlično napreduju. Skoro je gotova cesta od Farkaševca do Bjelovara i ugovorena je nova dionica od Bjelovara do Bulinca, te taj projekt više nitko neće niti može zaustaviti! Projekt „Grad koji diše“ je već u III. Fazi, a posao dobije onaj tko prođe na javnoj nabavi. Svi mi bismo željeli da nam rade domaći izvođači, no obveznici smo javne nabave koja se mora poštivati. Na natječaj se javila i Flora, no nisu prošli na javnoj nabavi. Nitko ne može svojima namjestiti posao jer se za to završava iza rešetaka! Prolazi ekonomski najpovoljnija cijena i posao dobiva onaj tko prođe na javnoj nabavi. Tako je ne samo u RH nego u cijeloj EU.

NIKOLA DENGORICIJA – svi znamo kako se radi javna nabava i nije ništa sporno. Tužno mi je da je gradska firma Flora izgubila od ministarstva s kojim smo godinama bili u problemu i mora značajno smanjiti svoje prihode jer je najviša s ponudom! Ne najpovoljnija! Mogli su imati unutarnju informaciju što treba zadovoljiti, postoje razni načini. Ako muljamo kod nas molim vas da bar muljamo preko naših firmi kako bi se bar nešto usmjerilo prema našim građanima!

DINKO BEGOVIĆ – prilično ste slobodni u izričaju! Iscrpili smo pitanja po klubovima pa idemo na pojedinačna pitanja.

DARIO VRANEK – pozdravio je nazočne i istakao da ima pitanje za ravnatelja DZ dr. Foteza. Molim da nas ravnatelj upozna sa aktualnostima u Domu zdravlja, a da su zanimljive našim građanima. Prvenstveno mislim na palijativu i ortodonciju koji su nam najslabija točka.

DR. IVICA FOTEZ – pozdravio je nazočne i slušatelje i istakao da mu je drago što je došlo do ovih pitanja. Konačno se možemo i nečim pohvaliti! Ortodoncija je nešto što je izuzetno bitno. Prošlo je 12 godina između zadnje specijalizacije koja je bila dodijeljena našoj županiji. Tko ima malu djecu sa određenim malformacijama zadnjih je desetak godina bio u velikom problemu iz razloga što se moralo organizirati zbrinjavanje u Zagrebu. Doktorica Pavoković je 5. srpnja položila specijalistički ispit iz ortodoncije. Kompletnu specijalizaciju je financirao Dom zdravlja iz redovnog poslovanja. Tu uz plaću imate odvojeni život, darove za Božić i Uskrs, regres… S ponosom mogu reći da je ordinacija počela s radom i svi stanovnici naše županije moći će koristiti blagodat koji imamo sa doktoricom. Ona je u mreži HZZZO-a. Ima još jedna ortodoncija na području Slatine, no nemam informaciju da li će ugovoriti svoje poslovanje sa HZZZO-om ili će biti privatnici. Bojim se da će biti čisto privatnici. Tako će na našoj županiji biti dva tima ortodoncije – jedan bez ekstra plaćanja za djecu kojoj je to potrebno, a drugi u Slatini ići će na ekonomsko tržište gdje cijenu određuje izvođač radova - ortodont. Ispada da bismo se trebali boriti za novu specijalizaciju jer nam mreža to omogućava. Naravno da ćemo zatražiti specijalizaciju iz ortodoncije za područje Grada Slatine, no vrlo je vjerojatno da to neće biti na teret fonda. Raspisane su specijalizacije iz EU fondova, no u popisu specijalizacija nije predviđeno financiranje specijalizacije iz ortodoncije. Nadam se da ćemo uspjeti isfinancirati i drugu specijalizaciju ortodoncije i preostaje nam lobiranje da ju dobijemo. Nakon odobrenja ministarstva ostaje problem – rješavanje mentora. Prema Pravilniku stomatološke Komore gdje je obuhvaćena ortodoncija, nije moguće bezgranično mnogo odobriti specijalizacija iz ortodoncije. To je godišnje najviše 3-4 specijalizacije jer kapaciteti ovise o mentorima kojih na žalost nema. Postoje liste čekanja no mi još nismo na njoj. Sada će do izražaja doći ulaganja koja smo imali u dentalne laboratorije. Uložili smo ogromna sredstva (jedni smo od najbolje opremljenih dentalnih laboratorija u RH) i zahvalio bih županiji na suportu jer to nismo sami mogli napraviti. Uz pomoć županije napravili smo hvale vrijedan projekt. Dentalna tehnika se može brzo pretvoriti u dentalni turizam. Istra lijepo živi od turizma – prije svega dentalnog turizma, pa zašto ne bismo i mi! Uskoro šaljemo našeg dentalnog tehničara na edukaciju u Zagreb kako bi usavršio i prihvatio nove tehnike i tehnologije. Bit ćemo jako dobri i omogućiti kvalitetno zbrinjavanje naših osiguranika na županiji. Dajem su pravo da otvorimo i opciju tržišta jer vrhunska tehnika, stomatolozi i ortodonti, vjerujem da ćemo moći konkurirati svim privatnicima kojih je dosta u okruženju jer će nam cijene propisivati HZZZO, odnosno Komora. Ideja oko palijative traje oko 6 godina i prošle godine smo uspjeli zahvaljujući županu iskemijati sredstva. Imali smo spreman projekt, a EU je stavila naglasak na palijativu u svijetu, pa smo uspjeli ući u sandučić sa 173.000 € koliko je ministarstvo dodijelilo preko sredstava DEC-a za I. fazu. Županija je dodala 50.000 € iz svog poslovanja, te je DZ osigurao još 50.000 € za I. fazu. Ukupno to stoji 366.000 € sa PDV-om. Dio prostora koji smo imali zajednički sa OB Virovitica sada je u vlasništvu samog DZ pa smo mogli aplicirati i prijaviti projekt. Odobreno nam je 8 postelja palijative stacionarnog tipa na VPŽ, mada su nam potrebe znatno veće. Palijativni bolesnik je bolesnik u terminalnoj fazi bilo koje etiologije, bilo koje dijagnoze koja zahtijeva 24 satni nadzor. Svi mi možemo biti empatični i da nam je ta osoba jako draga, no bez pomoći i vi patite. Još nemamo mogućnost smjestiti te osobe u adekvatan prostor sa 24 satnom zaštitom i gdje će im se moći kupirati bol. Osobe starije životne dobi koje su u terminalnoj fazi neke maligne bolesti, bolovi su najveći problem. Trenutno na županiji funkcionira samo 1 mobilni palijativni tim (koordinator i sestra). Ta sestra pokriva područje od Otrovanca do Orahovice i većinu svog radnog vremena provede u vozilu! Vozilo je kupio DZ, a za sve troškove nisu predviđena sredstva?! Jedino ima sredstva za njen osobni dohodak. Vjerujem da ćemo na ovaj način bar malo olakšati situaciju na županiji i u RH, no na žalost to je samo 8 bolničkih kreveta! Zgrada koju prenamjenjujemo je površine 300 m2 i planirali smo barem 6 soba sa po 2 osobe. Naišli smo na problem u ministarstvu i rekli su nam da se slažu s nama no takav je Pravilnik. Bolesnička soba palijativnog pacijenta treba imati tuš kabinu, WC školjku uz umivaonik. To je apsurdno jer palijativni bolesnici su uglavnom nepokretni, ležeći bolesnici. Oni sve fiziološke potrebe obavljaju u krevetu! Nemoguće je napraviti toaletu, higijenu tijela maramicama. U Pravilnicima na 5 pacijenata ide 1 WC. Rok za izvođenje građevinskog dijela 23.05.2025.g., no nadam se da će se dovršiti puno prije. Nakon toga slijedi opremanje prostora i prema informativnim izračunima 600.000 € potrebno za opremu palijativnog stacionara. Oprema mora biti maksimalna, morate imati komodu koja se može prenamijeniti u ležaj kako bi najbliža rodbina ili prijatelj mogli biti s njim 24 sata i morate mu osigurati smještaj. Onda bi oni koristili i WC i tuš kabine, no to se moglo riješiti posebnim prostorom i da se odredi tko se i kada tušira, tko ide na WC i time bi mogli dobiti 12 ležajeva, što je bio naš cilj. Nadam se da ćemo biti bolji nego do sada uz vašu pomoć!

Aktualni sat je iscrpljen pa je predsjednik odredio pauzu od 10 minuta nakon koje se nastavilo s radom po utvrđenom dnevnom redu.

**Ad 1.) Ovjera zapisnika sa 13. sjednice Županijske skupštine**

Zapisnik je objavljen ja web stranici županije**.** Predsjednik je upitao ima li primjedbi na isti? Budući da nije bilo primjedbi na zapisnik uslijedilo je izjašnjavanje te je jednoglasno (sa 24 glasa za, bez glasova protiv i bez suzdržanih glasova) donesen sljedeći

Z a k l j u č a k

Ovjerava se zapisnik sa 13. sjednice Županijske skupštine.

**Ad.2.) Razmatranje Izvješća Mandatne komisije o nastavku obnašanja dužnosti vijećnika Županijske skupštine i prestanku obnašanja dužnosti** zamjenice vijećnika Županijske skupštine Virovitičko-podravske županije

Prijedlog Izvješća je utvrdila Mandatna komisija, a isto je objavljeno na web stranici županije. Predsjednik je upitao ima li primjedbi na isto? Kako nije bilo primjedbi, predsjednik je predložio njegovo usvajanje, te po provedenom glasovanju utvrđuje da je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Prihvaća se Izvješće Mandatne komisije o nastavku obnašanja dužnosti vijećnika Županijske skupštine i prestanku obnašanja dužnosti zamjenice vijećnika Županijske skupštine Virovitičko-podravske županije.

S obzirom da je g. Daniel Spajić aktivirao svoj mandat pretpostavili smo da će sudjelovati na ovoj sjednici Županijske skupštine, a obzirom da ga nema prisega ostaje za iduću sjednicu.

**Ad.3.) Razmatranje prijedloga Rješenja o razrješenju potpredsjednice Skupštine Virovitičko-podravske županije**

Prijedlog Rješenja je objavljen na web stranici županije, a utvrdio ga je Odbor za izbor i imenovanja.

O istom je otvorena rasprava.

Kako se za raspravu nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

NIKOLINA TOMIĆ razrješuje se dužnosti potpredsjednice Skupštine Virovitičko-podravske županije.

**Ad.4.) Razmatranje Izvješća o radu župana Virovitičko-podravske županije u razdoblju 1. siječnja - 30 lipnja 2024. godine**

Izvješće je objavljeno na web stranici županije, nositelj izrade je Služba za pravne poslove i lokalnu samoupravu, a predlagač župan.

O istom je otvorena rasprava.

Budući da se za raspravu nije nitko javio uslijedilo je izjašnjavanje, te je sa 16 glasova za, bez glasova protiv i sa 8 suzdržanih glasova donesen sljedeći

z a k l j u č a k

**Prihvaća se Izvješće o radu župana Virovitičko-podravske županije u razdoblju 1. siječnja - 30 lipnja 2024. godine.**

**Ad.5.) Razmatranje prijedloga Odluke o izmjenama Odluke o koeficijentima za obračun plaće službenika i namještenika u upravnim tijelima Virovitičko-podravske županije**

Prijedlog je objavljen na web stranici županije, nositelj izrade je Služba za poslove župana i opću upravu, a predlagač župan.

O istom je otvorena rasprava.

Kako se za raspravu se nije nitko javio uslijedilo je izjašnjavanje te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Donosi se Odluka o izmjenama Odluke o koeficijentima za obračun plaće službenika i namještenika u upravnim tijelima Virovitičko-podravske županije.

**Ad.6.) Razmatranje Polugodišnjeg izvještaja o izvršenju Proračuna Virovitičko-podravske županije za razdoblje siječanj - lipanj 2024. godine**

Prijedlog je objavljen na web stranici županije, nositelj izrade je Služba za javne financije, a predlagač župan. Prijedlog je razmotrio i prihvatio matični Odbor za financije i proračun.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je sa 18 glasova za, bez glasova protiv i 6 suzdržanih glasova donesen sljedeći

z a k l j u č a k

Usvaja se Polugodišnji izvještaj o izvršenju Proračuna Virovitičko-podravske županije za razdoblje siječanj - lipanj 2024. godine.

**Ad.7.) Razmatranje Polugodišnjeg izvještaja o izvršenju Financijskog plana Županijske uprave za ceste Virovitičko-podravske županije za 2024. godinu**

Prijedlog je objavljen na web stranici županije. Nositelj izrade i predlagač je Županijska uprava za ceste. Prijedlog je razmotrio i prihvatio matični Odbor za financije i proračun.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Usvaja se Polugodišnji izvještaj o izvršenju Financijskog plana Županijske uprave za ceste Virovitičko-podravske županije za 2024. godinu.

**Ad.8.) Razmatranje Akcijskog plana djelovanja na području ovisnosti na području Virovitičko-podravske županije za razdoblje od 2024. do 2026. godine**

Prijedlog je objavljen na web stranici županije. Nositelj izrade i predlagač je naše Povjerenstvo, a Plan je razmotrio i prihvatio i Odbor za društvene djelatnosti.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Prihvaća se Akcijski plana djelovanja na području ovisnosti na području Virovitičko-podravske županije za razdoblje od 2024. do 2026. godine.

**Ad.9.) Razmatranje Informacije o upisu učenika u I. razred srednje škole na području Virovitičko-podravske županije u školskoj 2024./2025. godini**

Prijedlog je objavljen na web stranici županije. Nositelj izrade je Upravni odjel za obrazovanje, kulturu i sport, a predlagač župan. Informaciju je raspravio i prihvatio i Odbor za društvene djelatnosti.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Prima se na znanje Informacija o upisu učenika u I. razred srednje škole na području Virovitičko-podravske županije u školskoj 2024./2025. godini.

**Ad.10.) Razmatranje Informacije o održanim natjecanjima i smotrama učenika osnovnih i srednjih škola Virovitičko-podravske županije u 2023/2024. školskoj godini**

Prijedlog je objavljen na web stranici županije. Nositelj izrade je Upravni odjel za obrazovanje, kulturu i sport, a predlagač župan. Informaciju je raspravio i prihvatio i Odbor za društvene djelatnosti.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Prima se na znanje Informacija o održanim natjecanjima i smotrama učenika osnovnih i srednjih škola Virovitičko-podravske županije u 2023/2024. školskoj godini.

**Ad.11.) Razmatranje Plana djelovanja u području prirodnih nepogoda za 2025. godinu za područje Virovitičko-podravske županije**

Prijedlog je objavljen na web stranici županije. Nositelj izrade Upravni odjel za gospodarstvo i poljoprivredu.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Usvaja se Plan djelovanja u području prirodnih nepogoda za 2025. godinu za područje Virovitičko-podravske županije.

**Ad.12.) Razmatranje prijedloga Odluke o izmjeni Odluke o kreditnom zaduženju Virovitičko-podravske županije**

Prijedlog je objavljen na web stranici županije. Nositelj izrade je Služba za javne financije, a predlagač župan. Prijedlog Odluke razmotrio je i prihvatio i Odbor za financije i proračun.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Donosi se Odluka o izmjeni Odluke o kreditnom zaduženju Virovitičko-podravske županije.

**Ad.13.) Razmatranje prijedloga Odluke o izmjenama Odluke o proširenju djelatnosti Doma zdravlja Virovitičko-podravske županije**

Prijedlog je objavljen na web stranici županije. Nositelj izrade je Upravni odjel za zdravstvo, branitelje i socijalnu skrb, a predlagač župan. Prijedlog Odluke razmotrio je i prihvatio i Odbor za društvene djelatnosti.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Donosi se Odluka o izmjenama Odluke o proširenju djelatnosti Doma zdravlja Virovitičko-podravske županije.

**Ad.14.) Razmatranje prijedloga Odluke o osnivanju i imenovanju Povjerenstva za nadzor nad radom mrtvozornika na području Virovitičko-podravske županije**

Prijedlog je objavljen na web stranici županije. Nositelj izrade je Upravni odjel za zdravstvo, branitelje i socijalnu skrb, a predlagač župan. Prijedlog Odluke razmotrio je i prihvatio i Odbor za društvene djelatnosti.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Donosi se Odluka o osnivanju i imenovanju Povjerenstva za nadzor nad radom mrtvozornika na području Virovitičko-podravske županije.

**Ad.15.) Razmatranje prijedloga Zaključka o davanju suglasnosti na Odluku Upravnog vijeća Doma zdravlja Virovitičko-podravske županije o davanju suglasnosti ravnatelju za zaključivanje ugovora o nabavi za rekonstrukciju i adaptaciju postojećeg prostora za palijativni stacionar u Virovitici – 1. faza**

Prijedlog je objavljen na web stranici županije. Nositelj izrade je Upravni odjel za zdravstvo, branitelje i socijalnu skrb, a predlagač župan. Prijedlog Odluke razmotrio je i prihvatio i Odbor za društvene djelatnosti.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Prihvaća se Zaključak o davanju suglasnosti na Odluku Upravnog vijeća Doma zdravlja Virovitičko-podravske županije o davanju suglasnosti ravnatelju za zaključivanje ugovora o nabavi za rekonstrukciju i adaptaciju postojećeg prostora za palijativni stacionar u Virovitici – 1. faza.

**Ad.16.) Razmatranje prijedloga Zaključka o davanju suglasnosti na Odluku o dopunama Statuta Doma zdravlja Virovitičko-podravske županije**

Prijedlog je objavljen na web stranici županije. Nositelj izrade je Upravni odjel za zdravstvo, branitelje i socijalnu skrb, a predlagač župan. Prijedlog Odluke razmotrio je i prihvatio i Odbor za društvene djelatnosti.

O istom je otvorena rasprava.

Kako se za raspravu se nije nitko javio uslijedilo je izjašnjavanje, te je jednoglasno (sa 24 glasa za, bez glasova protiv i bez suzdržanih glasova) donesen sljedeći

z a k l j u č a k

Prihvaća se Zaključak o davanju suglasnosti na Odluku o dopunama Statuta Doma zdravlja Virovitičko-podravske županije.

Time je iscrpljen dnevni red sjednice koju potom predsjednik Skupštine zaključuje u 11,30 sati.

**ZAPISNIČARKA PROČLENIK PREDSJEDNIK**

**Jadranka Miholović Ivan Horvat, dipl. iur. Dinko Begović, dipl. inf.**